(7)

Pokiaľ ide o Lichtenštajnsko, toto nedávne hodnotenie odhalilo, že: a) Zadlženosť domácností v Lichtenštajnsku podľa odhadov úradu pre dohľad nad finančným trhom (Financial Market Authority – FMA) v roku 2020 zodpovedala 226 % (4) disponibilného príjmu a 120 % hrubého domáceho produktu (HDP), čím sa Lichtenštajnsko zaradilo medzi krajiny s najvyšším zadlžením domácností v EHP. Dlh domácností má navyše v poslednom čase vzostupný trend. Ku kumulácii dlhu domácností (5) okrem priaznivých nákladov dlhového financovania mohli prispieť aj vnímané daňové stimuly. Z analýzy, ktorú uskutočnil FMA vyplýva, že zadlženosť je podľa daňovej štatistiky medzi domácnosťami nerovnomerne rozložená, pričom 14 % domácností vykazuje dlh medzi 500 000 CHF a 1 miliónom CHF a 9 % domácností vykazuje dlh prekračujúci 1 milión CHF. Navyše, podiel domácností s pomerom výšky dlhu k výške príjmu nad úrovňou päť je relatívne vysoký, čo naznačuje, že zvýšený dlh domácností vždy nesprevádzajú vyššie príjmy domácností. Pozitívne však je, že vysoký podiel hypotekárnych úverov s pevne stanovenou úrokovou sadzbou výrazne zmierňuje riziká súvisiace so zadlženosťou domácností. b) Dynamika trhu s nehnuteľnosťami v posledných rokoch zostala mierna. Vzhľadom na právne obmedzenia týkajúce sa kúpy nehnuteľností (6) je objem týchto transakcií v Lichtenštajnsku zvyčajne nízky. Verejné orgány neuverejňujú žiadne cenové indexy. Údaje o cenách z odborných hodnotení však podľa FMA poukazujú iba na mierne zvýšenie cien pozemkov aj bytov. Výstavba aj transakcie v posledných rokoch takisto zostali pomerne stabilné. c) Podľa FMA mal rast hypotekárnych úverov (vrátane úverov na nehnuteľnosti na bývanie a na iné nehnuteľnosti poskytnutých domácimi bankami v menovom priestore švajčiarskeho franku) v poslednom čase klesajúci trend a nominálne bol v roku 2019 na úrovni 0,7 % (čo je pokles v porovnaní s 8,8 % z roka 2010), pričom v roku 2020 sa mierne zvýšil na 2,5 %. Ročný rast domácich úverov na nehnuteľnosti na bývanie bol ešte slabší, v roku 2020 predstavoval 1,1 %. d) Podľa FMA sa hypotekárne úvery poskytujú s pomerne opatrným prístupom, pokiaľ ide o pomery výšky úveru k hodnote nehnuteľnosti (LTV), pričom len zanedbateľná časť existujúcich aj nových hypotekárnych úverov mala v rokoch 2019 a 2020 pomer LTV vyšší ako 80 %. Banky musia takisto vykazovať úvery ako „výnimku z politiky“ vždy, keď v súvislosti s dostupnosťou hypotekárnych úverov porušia svoje interné smernice. V praxi banky overujú, či by zvýšenie úrokovej sadzby na 4,5 % alebo 5 % so sebou prinieslo bremeno dlhovej služby prekračujúce tretinu príjmu domácností. Vo svetle súčasného prostredia s nízkymi úrokovými sadzbami a nízkych úrokových sadzieb v menovom priestore švajčiarskeho franku v minulosti je záťaž plynúca z dodržiavania takýchto požiadaviek dosť veľká. Ku koncu roka 2020 však do tejto kategórie „výnimiek z politiky“ patrilo 23 % z celkového počtu úverov na nehnuteľnosti na bývanie v Lichtenštajnsku. e) Celkový objem domácich úverov na nehnuteľnosti na bývanie predstavoval v roku 2020 približne 85 % HDP, čo je jeden z najvyšších podielov v EHP. Veľkosť lichtenštajnského bankového sektora však zodpovedá približne 15-násobku HDP krajiny, čo znamená, že hoci hypotekárne úvery sú pre niektoré lichtenštajnské banky zdrojom príjmu, domáce úvery nie sú pre ziskovosť a platobnú schopnosť bánk pôsobiacich v Lichtenštajnsku rozhodujúce, pretože sa zameriavajú najmä na súkromné bankové služby. Lichtenštajnský bankový sektor je zároveň dosť kapitalizovaný, pričom podiel vlastného kapitálu Tier 1 (CET1) v júni 2021 predstavoval 22,3 %. Pre lichtenštajnský bankový sektor sú okrem toho typické veľmi silné ukazovatele likvidity a extrémne nízky pomer objemu úverov k objemu vkladov na úrovni 65 % poukazuje na nízke riziko financovania. f) Vzhľadom na konzervatívne pomery LTV domácich hypotekárnych úverov, ich obmedzený podiel v rámci portfólií bánk a vysokú kapitalizáciu bankového sektora sú priame riziká pre finančnú stabilitu vyplývajúce zo sektora nehnuteľností na bývanie v Lichtenštajnsku v súčasnosti obmedzené. No hoci sa počas období recesie v posledných desaťročiach ukázalo, že trh práce v Lichtenštajnsku je odolný, a majetok domácností je naďalej pomerne vysoký, sektor domácností je v dôsledku už vysokej a zvyšujúcej sa úrovne dlhu domácností napriek tomu zraniteľný v prípade nečakaných makroekonomických šokov. Ak sa zvýši úroveň nezamestnanosti alebo sa znížia príjmy domácností, niektoré domácnosti môžu mať väčšie ťažkosti so splácaním svojich dlhov než v súčasnosti. Súvisiace negatívne vplyvy na príjmy a majetok domácností môžu posilniť počiatočné makroekonomické šoky, ak sú domácnosti nútené znížiť spotrebu, aby mohli splácať svoj dlh. To by mohlo viesť k druhotným účinkom a k zvýšeniu rizík pre úverové inštitúcie a finančný systém (7). g) ESRB uznáva, že v Lichtenštajnsku je zavedených viacero opatrení, ktorých cieľom je zmierniť súčasné zraniteľné miesta súvisiace s nehnuteľnosťami na bývanie, vrátane limitu LTV vo výške 80 %, požiadavky na amortizáciu hypotekárnych úverov do pomeru LTV maximálne na úrovni 66 % počas prvých 20 rokov splácania úveru a zvýšených rizikových váh pre hypotekárne úvery v prípade bánk, ktoré pri výpočte požiadaviek na vlastné zdroje používajú štandardizovaný prístup (8). FMA zároveň vykonáva odporúčanie Európskeho výboru pre systémové riziká ESRB/2016/14 (9). Očakáva sa, že tieto nové údaje, ktoré budú dostupné v druhej polovici 2022, ešte viac zlepšia analýzu zraniteľných miest súvisiacich s nehnuteľnosťami na bývanie v Lichtenštajnsku. h) Z hľadiska budúceho vývoja a s ohľadom na strednodobý výhľad vývoja rizík sa súčasný súbor opatrení makroprudenciálnej politiky považuje za čiastočne vhodný a čiastočne dostatočný. Vzhľadom na už vysokú a zvyšujúcu sa úroveň dlhu domácností a značný podiel domácností, ktoré sú zraniteľné v prípade nečakaných negatívnych šokov by sa mal existujúci limit pre pomery LTV doplniť o opatrenia zamerané na dlžníkov súvisiace s príjmom, aby sa predišlo ďalšej kumulácii zraniteľných miest súvisiacich s nehnuteľnosťami na bývanie. Na tieto účely môže byť potrebné vytvoriť právny základ pre nástroje zamerané na dlžníkov, čím sa vnútroštátnym orgánom poskytne dostatočná flexibilita na riešenie zraniteľných miest súvisiacich s nehnuteľnosťami na bývanie v Lichtenštajnsku.